Virallinen lehti nro C 118 , 29/04/1999 s. 0096



KIRJALLINEN KYSYMYS E-2578/98 esittäjä(t): Angela Sierra González (GUE/NGL) komissiolle (1. syyskuuta 1998) Aihe: Kanariansaarten talous- ja verojärjestelmä ja veroparatiisit Verotuksesta vastaavan Komission jäsenen Mario Montin alaisuudessa toimiva Euroopan komission erityisveroryhmä on laatinut luettelon 75 "mahdollisesti haitallisesta" kohteesta Euroopan unionissa. Tähän luetteloon sisältyy myös Kanariansaarten talous- ja verojärjestelmä. Tästä huolimatta komissio hyväksyi viime joulukuussa tätä verojärjestelmää koskevan tekstin vain muutamin muutoksin. Toisaalta parhaillaan ratifioitavana olevan Amsterdamin sopimuksen 229 artiklassa tunnustetaan syrjäisimpien alueiden, joiden joukkoon myös Kanaria kuuluu, oikeus säätää erityisiä verotukseen liittyviä toimenpiteitä. Mitä EU:n kilpailukyvylle "mahdollisesti haitallisia näkökohtia" tämä erityisryhmä on löytänyt Kanariansaarten talous- ja verojärjestelmästä? Millä perusteella Kanariansaarten talous- ja verojärjestelmä voidaan sisällyttää tälle "harmaalle listalle", kun otetaan huomioon Euroopan unionin syrjäisimpien alueiden erityispiirteet? Komission jäsenen Mario Montinkomission puolesta antama vastaus (7. lokakuuta 1998) Neuvosto perusti yritysverotukseen sovellettavia menettelysääntöjä käsittelevän työryhmän maaliskuussa 1998 neuvoston ja neuvostossa kokoontuneiden jäsenvaltioiden edustajien 1. joulukuuta 1997 hyväksymän yritysverotukseen sovellettavia menettelysääntöjä koskevan päätöslauselman mukaisesti. Tämän neuvoston ryhmän puheenjohtajana toimii Yhdistyneen kuningaskunnan valtiovarainministeri ja kaikista jäsenvaltioista on mukana korkean tason edustus. Komissio ja neuvosto yhdessä huolehtivat sihteeristötehtävistä. Neuvoston ja jäsenvaltioiden viime joulukuussa hyväksymissä menettelysäännöissä vahvistettiin perusteet sellaisten verotustoimenpiteiden määrittelemiseksi, jotka voidaan katsoa mahdollisesti haitallisiksi, millä tarkoitetaan sellaisia toimenpiteitä - olivat ne sitten lakeja, asetuksia tai hallinnollisia menettelyjä - joiden vuoksi verotuksen taso todellisuudessa on huomattavasti alhaisempi kuin sovellettaessa kyseisessä jäsenvaltiossa tavallisesti sovellettuja toimenpiteitä. Komissiota pyydettiin valmistamaan yleisesti saatavien tietojen ja jäsenvaltioiden toimittamien tietojen perusteella asiakirja, jota käsiteltäisiin neuvoston ryhmässä ja joka koostuisi alustavasta ja viitteellisestä sellaisten yritysverotusta koskevien toimenpiteiden luettelosta, jotka mahdollisesti voisivat kuulua menettelysääntöjen sovellusalaan ja joita näin ollen olisi vielä syytä tarkastella. Yksi verotustoimenpiteiden luokka, johon menettelysääntöjä sovelletaan, koskee toimenpiteitä, joilla edistetään tiettyjen alueiden kehitystä. Arvoisa parlamentin jäsen mainitsee tässä yhteydessä Kanariansaarten talous- ja verojärjestelmän. Vaikka ennakolta ei voidakaan määritellä neuvoston ryhmässä käytävien, kyseisen kaltaista järjestelmää koskevien keskustelujen luonnetta, komissio haluaa muistuttaa, että joulukuussa 1997 hyväksymässään menettelysääntöjä koskevassa päätöslauselmassa jäsenvaltiot ja neuvosto tekivät selväksi, että ne haluavat tällaisia järjestelmiä tutkittavan, mutta kuitenkin siten, että "syrjäisimpien seutujen ja pienikokoisten saarien erityispiirteet ja rajoitukset" otetaan huomioon.